
    1. Innledning


    En ganske vanlig fredag i november 2023, den 17. for å være nøyaktig, nådde verden en tvilsom milepæl. For første gang ble den globale gjennomsnittstemperaturen målt to grader høyere enn den var i førindustriell tid.1 Denne milepælen fulgte en serie av varmerekorder gjennom hele våren og sommeren, der historisk høye temperaturer ble målt ukentlig både i Europa, Sør-Amerika og Asia. Når den ikke fikk mer oppmerksomhet, er det kanskje fordi vi har begynt å bli vant til stadig nye værrekorder. Vi vet at klimaet er i endring.


    Noe annet vi vet, er at det er vi mennesker som står bak. Vi vet at det er bruken av kull, olje og gass som endrer klimaet slik at regn- og tørkeperioder blir mer intense, at havene forandrer seg og arter flytter på seg. Denne sammenhengen ser vi allerede når vi sammenlikner temperaturen med hvordan den var i «førindustriell» tid – altså før industrialiseringen gjorde at vi begynte å brenne fossil energi i stor skala.


    Klimaendringene er kanskje det fremste eksempelet på at industrialiseringen har brakt oss inn i en ny tidsepoke. Noen geologer kaller den antropocen, sammensatt av de greske ordene «anthropos» (menneske) og «cen» (ny). Dette er en epoke i jordas historie der menneskeheten har blitt en kraft på nivå med planetens store geologiske prosesser. Fra nå av er det ikke bare istider og jordskorpas bevegelser som former klodens klima og landskap: Alt som skjer – hver nye varmerekord, hver storm, flom og hetebølge – bærer også et menneskelig avtrykk. De enorme kreftene vi har funnet i den fossile energien, har gitt oss mennesker en makt over planeten som tidligere tiders mennesker ikke kunne forestille seg.


    At vi mennesker har stor makt over klimaet er også inntrykket vi får når vi leser om planene for å begrense klima­endringene og unngå de verste konsekvensene av dem. Gjennom internasjonale avtaler har alle verdens land blitt enige om å holde temperaturstigningen «godt under to grader», og aller helst under 1,5 grader, i forhold til førindustriell tid.


    Når vi vet at temperaturstigningen passerte to grader allerede den 17. november 2023, kan det høres ut som disse målene er utenfor rekkevidde. Men de internasjonale avtalene er ikke opptatt av temperaturen på én enkelt måling. Temperaturen vil alltid variere fra dag til dag. Derfor er det gjennomsnittet over flere tiår som teller. Og da sier forskernes modeller at vi fortsatt har litt tid på oss, selv om det er stor usikkerhet om akkurat hvor mye. Hvis vi klarer å kutte klimagassutslippene til null i løpet av de neste tre–fire tiårene, har vi sannsynligvis gode muligheter for å unngå at temperaturen fortsetter å ligge like mye over førindustrielt nivå som den gjorde den 17.november 2023.


    Når grensen er satt på akkurat to grader, er det ikke fordi det er noe magisk med dette tallet. Klimaendringene vil ha mange merkbare og uforutsigbare konsekvenser lenge før denne grensen er nådd. Men hadde grensen blitt satt lavere, ville det blitt desto vanskeligere å holde seg innenfor: Da ville vi hatt langt dårligere tid til å slutte å slippe ut klimagasser, og vi hadde måttet endre måten vi produserer energi og varer eller transporterer oss på adskillig raskere. Klimamålene verden har blitt enig om er med andre ord et kompromiss, der viskal unngå de verste effektene av klimaendringene, samtidig som de gir oss tilstrekkelig med tid til å stoppe å forurense.


    Så stor kan menneskehetens makt altså se ut til å være i den nye tidsepoken antropocen, at vi sitter med en slags global termostat som vi kan justere opp og ned for å finne det «optimale» nivået: Akkurat passe mye klimaendringer til at vi klarer å håndtere det, og akkurat passe store utslippskutt til at det ikke blir for dyrt eller vanskelig. Det er åpenbart vi mennesker som bestemmer over klimaet.


    Men hvem er egentlig «vi mennesker»? Til tross for at vi er utropt til en geologisk kraft og internasjonale avtaler skrives som om vi har den globale termostaten i vår hule hånd, så føler de færreste av oss seg særlig mektige. Tvert imot: I møte med alvorlige klimaendringer og vidløftige planer om utslippskutt føler mange kanskje først og fremst avmakt. For selv om vi aldri så mye vil bremse temperaturstigningen, selv om vi så gjerne ønsker å stoppe klimagassutslippene og kutte bruken av kull, olje og gass, så opplever vi at det er veldig begrenset hva vi kan gjøre.


    Vi vil gjerne kjøre mindre bil. Men vi må rekke jobben og barnehagen, og bussen går så sjelden. Vi vil gjerne spare strøm, men huset vårt er nå engang bygd på 1980-tallet, og det er dyrt å bytte vinduer. Kanskje vil vi stemme på et politisk parti som lover å kutte klimagassutslippene. Men hvordan kan vi vite hvilke partier som har den beste planen og hvem som har rett når de stadig krangler om vindkraft, oljeproduksjon, klimakvoter og EU-regler? Man skulle kanskje tro at når vi står overfor så store farer som klimaendringene bringer med seg, så ville det være enkelt å bli enige om hva som skal gjøres. Men med klimaproblemet er det motsatt: Jo viktigere klima har blitt som politisk sak, desto større uenighet kan det se ut til å være om hvilke løsninger vi skal velge. Det gjør det ikke akkurat lett for hver enkelt av oss å finne ut hvordan vi skal bruke stemmen vår til å dytte den globale termostaten i riktig retning.


    På den ene siden blir vi altså fortalt at vi har et felles ansvar som menneskehet. På den andre står vi som enkeltmennesker og føler oss grunnleggende maktesløse. Hva er riktig? Hvem er det egentlig som sitter med makten over klimaet?


    Da hundretusenvis av skoleelever over hele verden gikk til «klimastreik» for noen år siden, var et av slagordene deres «lytt til vitenskapen». Logikken bak et slikt slagord er enkel nok: Når vi ikke gjør det som trengs for å stoppe klimaendringene, må det være fordi vi ikke har tatt inn over oss hva natur­vitenskapen forteller om de dramatiske konsekvensene og hvor raskt utslippene må kuttes for å stoppe dem.


    Det er ikke bare streikende skoleelever som tenker på denne måten. Tvert imot har det vært et slags mantra siden man begynte å legge planer for å kutte i klimagassutslippene fra 1980-tallet og framover: Hvis vi bare lytter mer til det klimaforskerne har å si, vil vi også gjøre de riktige valgene. Derfor har de store rapportene fra FNs klimapanel, som oppsummerer den vitenskapelige kunnskapen om klimaproblemet, blitt viktige begivenheter i media og politisk debatt. Og diskusjonen om hvordan vi skal håndtere klimaendringene dreier seg ofte om naturvitenskapelige størrelser som antall millioner tonn CO₂ vi kan slippe ut i en gitt tidsperiode eller hvilket år vi bør oppnå «netto null» klimagassutslipp.


    Det er viktig å lytte til den vitenskapelige kunnskapen om klimaproblemet. Siden klimaet er gjennomsnittet av været over flere tiår, og ikke noe vi kan oppleve direkte ved å stikke hodet ut av vinduet, er det faktisk umulig å vite noe om klimaet i det hele tatt uten vitenskapelige målinger og modeller. Og det er gode grunner til at «lytt til vitenskapen» har blitt et politisk slagord: I mange år drev store oljeselskaper som ønsket å fortsette med fossil energi en bevisst kampanje for å så tvil om klimavitenskapen. Målet var å gjøre folk usikre på om klimaproblemet er alvorlig nok til at vi bør gjøre noe med det.2


    Samtidig er det altfor enkelt å tro at mer vitenskapelig kunnskap automatisk vil få oss til å handle rett. Klimagassutslippene har fortsatt å øke jevnt og trutt, til tross for at vi har fått stadig sikrere kunnskap om jordas klimasystem, og til tross for at FNs klimapanel har produsert mange tusen sider med rapporter om tingenes tilstand.


    Det finnes fortsatt dem som vil så tvil om klimavitenskapen eller minimere alvoret i klimaendringene. Men når klimagassutslippene fortsetter å øke, er det ikke først og fremst fordi folk flest er usikre på om problemet er virkelig. Den største utfordringen er at vi ikke er enige om hvordan problemet bør løses. Og grunnen til at det er vanskelig å bli enige om hvordan vi skal kutte klimagassutslippene, er at forskjellige grupper har forskjellige interesser, verdier og ønsker for hvordan verden skal se ut. Kort sagt: Det handler om politikk.


    Skal vi forstå hvorfor det er vanskelig å bli enige om hvordan klimaproblemet skal håndteres, må vi altså forstå klimasaken ikke bare som naturvitenskap, men som politisk sak. Da handler det ikke bare om å «lytte til vitenskapen». Det handler også om å forstå hvorfor det er så vanskelig å gå fra kunnskap til handling og hva som påvirker klimavalgene vi tar. Kort sagt trenger vi å vite mer om hvem som bestemmer, og hvordan det er mulig å endre de beslutningene som påvirker klimaet. Det er dette temaet denne boka utforsker.


    Det første spørsmålet boka stiller, er hvem som har skylda for at klimaet endrer seg. Hvem eller hva er det egentlig som skaper problemet? Vi vet at det er menneskelig aktivitet som gir klimagassutslipp, men hvem er det som står bak denne «aktiviteten», og hvorfor har utslippene økt så voldsomt fra den industrielle revolusjon til i dag?


    Det finnes flere helt forskjellige forslag til svar på dette spørsmålet. Og hva man svarer får konsekvenser både for hvem man mener har ansvaret for å gjøre noe, og for hva man tror kan føre til endringer. Hvis man mener problemet skyldes en «markedssvikt» fordi forurenserne slipper å betale for skadene de påfører naturen, ser man annerledes på hvem som skal løse problemet og hvordan det kan fikses enn hvis man for eksempel mener det skyldes kapitalismens iboende veksttvang.


    Kapitlene i første del av boka vil derfor vise at det finnes ulike måter å forstå klimaproblemet på, og at de henger sammen med ulike måter å handle på.


    Det neste spørsmålet er hvem som faktisk tar avgjørelser i klimaets navn i dag. Hvem er det som har tatt ansvar for klimaproblemet, og hvordan er dette ansvaret fordelt i lover, regler og internasjonale avtaler? Hvordan lages det vi vanligvis kaller «klimapolitikk»? Her nøster vi opp hvordan forsøkene på å bestemme over klimaet har utviklet seg, fra de første vitenskapelige advarslene om klimaendringene til dagens klimaavtaler, CO₂-avgifter og støtteordninger for fornybar energi.


    Kapitlene i bokas andre del handler altså om hvordan dagens klimapolitikk har blitt til, og hvorfor den har blitt som den har blitt – på det internasjonale nivået, her i Norge, og i noen andre viktige land.


    Til slutt spør vi hva vi kan lære av klimapolitikken så langt, og hvilke nye grep som kan gjøre det lettere å bestemme over klimaet. Til tross for flere tiår med forsøk på å ta styringen over klimagassutslippene, vet vi at de fortsetter å øke i mange deler av verden. Og i land som Norge, der de så vidt har begynt å falle, er de fortsatt altfor høye. Vi kan altså slå fast at de siste femti årenes forsøk på å ta ansvar for problemet ikke har ført fram. Da må vi spørre hvorfor det er slik, og hva som kan gjøres annerledes.


    Denne boka tilbyr ikke noen oppskrift på hvordan klimapolitikken bør organiseres, eller hva som skal til for å få utslippene ned. Den handler først og fremst om hvordan vi har kommet dit vi er i dag, og hva vi kan lære av klimapolitikken som er ført så langt.


    Men selv om boka i hovedsak er ment som en guide til å forstå uenigheten i klimapolitikken, spør jeg mot slutten også hva som skal til for at det skal bli lettere å være med å bestemme over klimaet. For uansett hva man mener er de beste løsningene på klimaproblemet, kan det virke nærmest umulig for hver enkelt av oss å styre klimaframtiden. Hvordan er det mulig å forandre den politikken som føres? Hvordan kan vi påvirke de avgjørelsene som har betydning for klimaet, enten de tas i stortingssalen eller på direktørkontoret til en bedrift?


    Og her er det på sin plass med en liten advarsel: På dette punktet blir det tydelig at også jeg har et bestemt syn på hva det er som skaper klimaproblemet, og dermed på hvordan det må håndteres. Når jeg snakker om hvordan «hver enkelt av oss» kan påvirke, mener jeg ikke først og fremst hvilke varer vi bør unngå eller hvilke valg vi bør gjøre som forbrukere.


    I den rotete virkeligheten er det nemlig ikke slik at vi enten styrer klimaet som én samlet menneskehet, eller at vi alle er alene med ansvaret som forbrukere og velgere. Praktisk talt alle avgjørelser som betyr noe for hvor mye temperaturen på jorda vil stige fattes verken av et samlet verdenssamfunn eller av enkeltpersoner, men av grupper av mennesker i fellesskap: av partier, bedriftsstyrer, fagforeninger, investorer, kommuner og organisasjoner av alle slag – fra FN til borettslaget ditt.


    En av de røde trådene som binder boka sammen handler om nettopp dette: hvordan vi mennesker i større eller mindre grad bestemmer over klimaet gjennom de fellesskapene vi er en del av. Når jeg snakker om hva hver enkelt av oss kan gjøre, mener jeg først og fremst hvordan vi kan bruke disse fellesskapene – i lokalmiljøet vårt, på jobben, gjennom foreninger, organisasjoner og i det nasjonale politiske fellesskapet – til å begrense klimaendringene.


    Som vi kommer tilbake til i neste kapittel, er dette én måte å forstå klimaproblemet på. Andre vektlegger ansvaret vi har som individer – enten det er som forbrukere eller borgere. Men etter å ha jobbet med klimaproblemet både som forsker, gjennom aktivisme og ved å gi råd til dem som skal utvikle norsk politikk, har jeg blitt stadig mer overbevist om at den viktigste utfordringen vi står overfor er hvordan vi kan organisere kollektiv makt til å ta styringen over problemet. Det betyr også at klimapolitikken bør handle om noe mer enn hvor mange tonn CO₂-utslipp vi klarer å kutte fra ett år til det neste: Den bør like mye handle om hvordan vi kan endre maktforholdene som gir noen større mulighet enn andre til å bestemme over klimaet. Og om hvordan vi bygger nye fellesskap som kan ta få utslippene ned.

  


  
    2. Hvem har skylda?


    Trenger vi egentlig å bygge flere vindkraftanlegg? Er det bra å subsidiere elbiler? Hvor mye kjøtt er det egentlig greit å spise? Når vi krangler om hvordan klimaproblemet skal løses, er det ofte de helt konkrete tiltakene som får oppmerksomhet. Men uenigheten i klimapolitikken begynner på et mye mer grunnleggende nivå. Helt siden vi ble klar over at menneskeskapte utslipp endrer klimaet på kloden har en viktig del av diskusjonen handlet om hvem som har skylda for problemet. Hva er det som gjør at vi slipper ut så mye klimagasser? Og hvem er det egentlig som har satt oss i denne situasjonen?


    Svarene på disse spørsmålene spriker: Er det hver enkelt av oss som skaper problemet, når vi velger hva vi kjøper på butikken, hvordan vi varmer opp husene våre eller transporterer oss til jobb, skole og ferie? Er det de rike, vestlige landene som har bygd sin rikdom på forurensning og satt en klimaødeleggende standard for velstand og forbruk som fattigere land nå prøver å kopiere? Er det mektige næringsinteresser – bedriftseiere og direktører som ønsker å tjene mest mulig penger på å øke forbruk og forurensning – eller kanskje rett og slett det kapitalistiske systemet som tvinger oss til evig økonomisk vekst?


    Noen synes kanskje denne typen spørsmål kan virke teoretiske og fjerne når det haster stadig mer å kutte utslippene, og når den konkrete klimadebatten uansett handler om hvor strømmen vår bør komme fra eller hvordan maten vår skal produseres. Men skal vi forstå hvordan klimapolitikk blir til og hvorfor vi ofte krangler om hvordan problemet kan løses, er spørsmålet om hvem som har skylda et godt sted å starte. Hva man svarer på dette spørsmålet betyr nemlig mye for hvilke løsninger man foretrekker, og hva slags tiltak man tror vil virke.


    Utslippene kommer fra alt vi gjør


    Mange miljøproblemer, som sur nedbør eller «hullet» i ozonlaget, kan vi knytte til én bestemt industri eller noen få typer produkter som er nokså enkle å bytte ut. Slik er det ikke med klimaproblemet. Klimagassutslippene stammer fra nesten alt vi driver med. Ofte kan utslippene knyttes til konkrete ting vi gjør i hverdagen: Når vi flyr eller kjører en bil med forbrenningsmotor, er det lett å forstå at vi slipper ut CO₂. Vi skjønner også at det skaper utslipp når vi spiser mat eller bruker klær og elektronikk som har blitt produsert med fossil energi og fraktet halve jorda rundt for at vi skal kunne kjøpe det i butikken.


    Men en stor del av utslippene kan virke mye fjernere fra hverdagen vår. For eksempel kommer nesten fem prosent av verdens CO₂-utslipp – mer enn utslippene fra alle afrikanske land til sammen – bare fra produksjon av sement.3 De færreste av oss går nok rundt og tenker at vi bruker en masse sement til daglig. Likevel er sementen som brukes til å bygge veier og jernbane, industrianlegg og kraftverk, militærbaser og operahus rundt i verden en viktig grunn til at klimaet endrer seg. Og hvis vi skal begrense klimaendringene, må disse utslippene bort. Det får vi ikke til ved å velge de mest klimavennlige produktene i butikken eller ta bussen til jobb.


    Det er altså ikke bare våre bevisste valg i hverdagen som skaper klimagassutslipp: Praktisk talt all menneskelig aktivitet har direkte eller indirekte påvirkning på klimaet. Og denne påvirkningen blir det mer og mer av. Vi mennesker gjør mer og mer: Aktiviteten vokser, økonomien vokser, menneskeheten vokser – og det samme gjør klimagassutslippene. For 150 år siden, med den industrielle revolusjonen godt i gang, var verdens samlede CO₂-utslipp fra fossil energi på 624 millioner tonn. Nesten to tredeler av disse utslippene kom fra bare to land: Storbritannia og USA. I 2022 var utslippene blitt omtrent 60 ganger så store – over 37 milliarder tonn CO₂. På toppen av dette kommer utslipp fra avskoging og landområder, og utslipp av andre klimagasser som for eksempel metan.


    Det er vanskelig å forstå hvor mye 37 milliarder tonn er. Men hvis vi legger sammen all CO₂ vi har sluppet ut siden den industrielle revolusjonen begynte, så er det mer enn vekten av alt levende på jorda og alt vi mennesker har bygd – til sammen. Alle verdens dyr, insekter, planter, trær, tang og tare, mikroorganismer og alt annet levende, pluss alle byer, veier, fabrikker, skip, og alle andre ting vi mennesker har bygd, veier altså mindre enn de CO₂-molekylene vi har dumpet i atmos­færen.4 Og utslippene fortsetter å øke: Bare siden 1990 – etter at verdenssamfunnet hadde begynt å forhandle om hvordan klimaendringene kunne bremses – har CO₂-utslippene vokst med 63 prosent. Verdensøkonomien, målt i brutto nasjonalprodukt, økte med 170 prosent i samme periode.


    Personlig eller kollektiv handling?


    Siden klimagassutslippene er så tett knyttet til alt vi mennesker gjør, er det lett å tenke at problemet skyldes en eller annen svakhet i oss mennesker: noe typisk menneskelig som finnes i hver enkelt av oss. De som sier at vi er inne i en ny tidsepoke i jordklodens historie – antropocen – knytter vår påvirkning på jorda nettopp til det menneskelige. Den greske myten om Prometeus som stjal ilden fra gudene forteller oss at vi lenge har tenkt slik: Det er det at vi behersker ilden, at vi kan styre over naturen og omforme den slik det passer oss, som gjør oss til mennesker og skiller oss fra andre skapninger. Som mennesker har vi et iboende behov for å sikre oss selv mot naturens farer, for å sikre oss mest mulig ressurser – kanskje ikke bare for å overleve, men også for å leve bedre, for å ha stadig mer.


    At menneskenaturen dytter oss i retning av hele tiden å ville øke forbruket vårt, er en type individorientert forklaring på klimaproblemet. Hver enkelt av oss kan handle rett eller galt, avhengig av om vi gir etter for våre instinkter eller om vi klarer å se konsekvensen av våre handlinger. Og det er summen av alle de valgene hver enkelt av oss tar som til sjuende og sist bestemmer over klimaet.


    I denne forklaringen plasseres ansvaret for endring i hver enkelt av oss. Vi kan tenke på våre riktige eller gale valg som et spørsmål om personlig moral, eller til og med godhet og ondskap. I så fall ligger løsningen på problemet i å gjøre oss bedre i stand til å handle rett – for eksempel ved å spre kunnskap om konsekvensene av våre valg, eller å gjøre oss til mer moralske mennesker. Reklamekampanjer som forteller oss at det er mer klimavennlig å reise med tog enn fly, eller merkeordninger som skal vise at én vare er mer miljøvennlig enn en annen, bygger på en slik logikk. Det gjør også kalkulatorer som kan hjelpe oss å regne ut vårt personlige «klimafotavtrykk»: Ved å beregne hvor store utslipp vi skaper gjennom våre valg i hverdagen, kan vi også ta ansvar for disse utslippene.


    Men det finnes også individorienterte forklaringer som ikke gjør våre handlinger til et spørsmål om personlig moral, eller knytter det til en iboende menneskelig trang til å øke forbruket vårt. En kanskje vanligere måte å forstå problemet på, er denne: Riktignok er det handlingene til hver enkelt person eller hver enkelt bedrift som skaper klimaproblemet, men det er ikke fordi vi er onde eller dumme – det er fordi vi velger det som framstår mest rasjonelt eller lønnsomt for oss. Vi kjøper det som er billigst eller mest lettvint. Dette er en individorientert måte å forstå problemet på der løsningene ikke ligger i personlig moralsk oppvåkning. Det vi trenger for å handle rett, er at noen gir oss «insentiver» til å ta riktige valg – ved å gjøre klimaskadelige varer dyrere eller klimavennlige varer billigere. Dette skal vi snart komme tilbake til.


    Samtidig er ikke individorienterte forklaringer den eneste måten å forstå klimaproblemet på. Tvert imot vil mange avvise at det er valgene hver enkelt av oss gjør i hverdagen som virkelig bestemmer over klimaet. De vil kritisere slike tilnærminger for å legge altfor stort ansvar på den enkeltes valg. Kanskje kan det å fokusere på individuelt ansvar også virke mot sin hensikt: Hvis vi er fornøyde med å handle miljømerkede varer, så glemmer vi kanskje å vurdere om det er andre ting vi kunne ha gjort for å forandre verden.


    Alternativet til individorienterte forklaringer er ulike typer kollektive forklaringer på klimaproblemet. Slike forklaringer legger mindre vekt på valgene til hver enkelt av oss, og større vekt på de fellesskapene vi er en del av.


    Hvis vi tenker etter, forstår vi fort at mye av det vi gjør ikke skyldes bevisste valg der vi setter oss ned og funderer over hva som er mest moralsk riktig eller mest økonomisk lønnsomt for oss. I stedet gjør vi det som oppleves mest naturlig og lettvint, eller det andre forventer av oss. Vi kjører til jobben fordi vi må komme raskt fram, og noen har plassert arbeidsplassen vår langt unna jernbanestasjonen. Vi handler nye klær fordi vi ikke vil skille oss ut. Kort sagt: Vi gjør som vi gjør fordi vi er en del av forskjellige fellesskap som former hvordan vi tenker og handler.


    Det er heller ikke vanskelig å forstå at dette ikke bare handler om individuelle valg. Selv når vi tar bevisste valg om hva vi vil kjøpe eller ikke kjøpe, er vi avhengige av hvilke valgmuligheter vi har. Og hva vi kan velge mellom avgjøres av hvordan varer produseres og transporteres, hva butikkene velger å kjøpe inn, lover og regler som stiller krav til produkter og tjenester, og så videre. Alt dette er systemer vi vanligvis har liten direkte kontroll over. Hvis det er disse systemene som avgjør hvilke valg vi har mulighet til å gjøre, så er det også disse systemene – ikke hver enkelt av oss – som bestemmer over klimaet.


    «Systemendring, ikke klimaendring» er et slagord som ofte er å se på bannerne til klimaaktivister. Mange av dem som engasjerer seg for å kutte klimagassutslippene er mer opptatt av kollektive enn individfokuserte forklaringer på klimaproblemet. Men hva slags «system» er det som må endres? Og hvordan? Det kan det være ganske ulike syn på.


    De fire neste kapitlene ser nærmere på fire forskjellige måter å forstå klimaproblemet på. En av dem tar utgangspunkt i individuelle valg, to er mer kollektivt orienterte, og den siste ligger et sted midt imellom. Dette viser at ulike meninger om hvem som har skapt problemet henger sammen med ulike måter å løse det på. I hvert kapittel spør vi: Hvem eller hva er det som får skylda for problemet i denne måten å forstå problemet på, og hvilke typer tiltak blir da mest logiske for å løse det?

